
Еуразиялық экономикалық комиссия мен Моңғолияның Мамандандырылған инспекциясының Бас басқармасы арасындағы ветеринариялық-санитариялық және карантиндік фитосанитариялық шаралар саласындағы ынтымақтастық туралы меморандумның 
жобасы туралы

1.Еуразиялық экономикалық комиссия мен Моңғолияның Мамандандырылған инспекциясының Бас басқармасы арасындағы ветеринариялық-санитариялық және карантиндік фитосанитариялық шаралар саласындағы ынтымақтастық туралы меморандумның жобасы (қоса беріліп отыр) мақұлдансын.
Еуразиялық экономикалық комиссияның Техникалық реттеу жөніндегі Алқа мүшесі (Министр) В.Н.Корешковқа қол қою туралы келіссөздер барысында қоса беріліп отырған жобаға қағидаттық сипаты жоқ өзгерістер енгізуге рұқсат бере отырып, көрсетілген Меморандумға қол қою тапсырылсын.  
2.Осы Өкім қабылданған күнінен бастап күшіне енеді.


Еуразиялық экономикалық комиссия 
                Алқасының Төрағасы                                             Т. Саркисян








Жоба

Еуразиялық экономикалық комиссия мен Моңғолия Мамандандырылған инспекциясының Бас басқармасы арасындағы ветеринариялық-санитариялық және карантиндік фитосанитариялық шаралар саласындағы ынтымақтастық туралы 
МЕМОРАНДУМ

Бұдан әрі Тараптар деп аталатын Еуразиялық экономикалық комиссия және Моңғолияның Мамандандырылған инспекциясының Бас басқармасы,
2015 жылғы 17 маусымдағы Еуразиялық экономикалық комиссия мен Моңғолия Үкіметі арасындағы ынтымақтастық туралы меморандумды негізге ала отырып,
жануарлар ауруларының, ветеринариялық-санитариялық жағынан қауіпті өнімнің және карантиндік зиянды организмдердің таралуының алдын алу мақсатында ветеринариялық-санитариялық және карантиндік фитосанитариялық шаралар саласындағы өзара тиімді ынтымақтастықты дамытуды қалай отырып,
[bookmark: _GoBack]мал шаруашылығын және жануарлармен және жануарлардан алынатын өнімдермен қауіпсіз сауданы дамыту үшін, сондай-ақ халықты жануарлардан адамға берілетін аурулардан қорғау, өсімдіктен алынатын  өніммен өзара сауданы  жүзеге асыру кезінде Еуразиялық экономикалық одаққа мүше мемлекеттердің және Моңғолияның аумақтарында фитосанитариялық қауіпсіздікті қамтамасыз ету үшін жануарлардың саулығын қорғаудың маңызды рөлін тани отырып, 
өзара құрмет, ашықтық және адалдық қағидаттарын негізге ала отырып,
төмендегілер туралы өзара түсіністікке келді:

1. Тараптар өз құзыретінің шеңберінде ветеринариялық-санитариялық және карантиндік фитосанитариялық шаралар саласындағы ынтымақтастықты мынадай:
жануарлардың саулығын қорғау, жануарлар ауруларының, соның ішінде адам және жануар үшін ортақтарының (зооноздардың)  алдын алу және оларға қарсы күрес мәселелері бойынша өзара іс-қимыл;
жануарлардан алынатын өнімнің ветеринариялық-санитариялық қауіпсіздігін қамтамасыз ету мәселелері бойынша өзара іс-қимыл;
карантиндік фитосанитариялық шараларды қолдану мәселелері бойынша өзара іс-қимыл;
ветеринариялық-санитариялық және карантиндік фитосанитариялық шараларды зертханалық қамтамасыз етуді ұйымдастыру мәселелері бойынша өзара іс-қимыл бағыттары бойынша жүзеге асыруға ниетті.

2. Осы Меморандумның шеңберіндегі ынтымақтастық:
нормативтік және техникалық құжаттамамен және өзара мүддені білдіретін өзге де ақпаратпен (таралуы шектеулі құжаттарды қоспағанда) алмасу; 
бір Тарап өкілдерінің екінші Тарап өткізетін іс-шараларға қатысуы;
өзара мүддені білдіретін мәселелер бойынша консультация беру жолымен жүзеге асырылуы мүмкін.
3. Осы Меморандумның шеңберінде Тараптар алған ақпарат үшінші тұлғаларға оны ұсынған Тараптың жазбаша келісімі болған жағдайда ғана берілуі мүмкін. Еуразиялық экономикалық комиссия Моңғолияның Мамандандырылған инспекциясының Бас басқармасынан алынған ақпаратты Еуразиялық экономикалық одаққа мүше мемлекеттерге оның жазбаша келісімінсіз ұсынады.
4. Тараптар қажет болған жағдайда бірлескен кездесулерді, соның ішінде 2015 жылғы 17 маусымдағы Еуразиялық экономикалық комиссия мен Моңғолия Үкіметі арасындағы ынтымақтастық туралы меморандумға сәйкес құрылған жұмыс тобы шеңберінде де өткізетін болады. Көрсетілген кездесулерге Еуразиялық экономикалық одаққа мүше мемлекеттердің өкілдері қатыса алады.
5. Осы Меморандумды іске асыру мақсаттарында Тараптардың өзара іс-қимылын үйлестіруді:
Еуразиялық экономикалық комиссия тарапынан – Санитариялық, фитосанитариялық және ветеринариялық шаралар департаменті;
Моңғолияның Мамандандырылған инспекциясының Бас басқармасы тарапынан – Экспортты, импортты және шекаралық карантинді қадағалау жөніндегі департамент жүзеге асырады.
6. Осы Меморандумға Тараптардың өзара келісімі бойынша тиісті хаттамаға қол қою жолымен осы Меморандумның ажырамас бөлігі болып табылатын өзгерістер енгізілуі мүмкін.
7. Осы Меморандум халықаралық шарт болып табылмайды және халықаралық құқықпен реттелетін құқықтар мен міндеттемелер туындатпайды. Осы Меморандум сондай-ақ Тараптарға ешқандай қаржылық міндеттемелер жүктемейді.
8. Осы Меморандум оған Тараптар қол қойған күннен бастап қолданылады.
9. Тараптардың кез келгені екінші Тарапқа осы Меморандумның қолданысын тоқтату ниеті туралы тиісті жазбаша хабарлама жіберу арқылы оның қолданысын тоқтатуға құқылы. Осы Меморандумды қолдану екінші Тарап осындай хабарламаны алған күннен бастап күнтізбелік 60 күн өткеннен кейін тоқтатылады. 

